## 120 professionals de joventut participen en l’inFòrum 2025 a la Nucia per a treballar l’estratègia valenciana de joventut 2030

*** Les jornades combinen plenaris, treball en grups temàtics i tallers pràctics per a traslladar l’estratègia a l’acció municipal i als plans locals de joventut
* El director general de l’IVAJ ha expressat la voluntat que els jóvens tinguen “una participació directa en l’elaboració de l’EVJ 2030”**

Un total de 120 professionals de joventut han participat els dies 3 i 4 de desembre en l’inFòrum 2025, la Trobada de Professionals de Joventut que organitza l’Institut Valencià de la Joventut (IVAJ) i que enguany s’ha celebrat en l’Edifici dels Esports de la Nucia. L’objectiu central d’esta edició ha sigut avançar, des del treball tècnic i compartit, en l’Estratègia valenciana de joventut 2030 (EVJ 2030), que marcarà les polítiques públiques de joventut en la Comunitat Valenciana en els pròxims anys.

En l’obertura de les jornades, el director general de l’IVAJ, Vicent Ripoll, ha destacat el valor de la trobada com a espai de participació directa dels qui treballen cada dia amb la joventut en el territori: “Comencen dos dies de treball intens. El que volem és que totes les persones que treballeu amb la joventut tingueu una participació directa en l’elaboració d’esta Estratègia valenciana de la joventut 2030”. Ripoll ha subratllat que es tracta d’un InFòrum clau perquè en estes sessions s’aborda l’EVJ 2030, “que determinarà les polítiques de joventut de la Comunitat Valenciana”.

Per la seua banda, la regidora de Joventut de l’Ajuntament de la Nucia, María Jesús Jumella, ha agraït a l’IVAJ l’elecció del municipi com a seu de la trobada i ha realçat la dimensió formativa i d’intercanvi professional d’estes jornades. “Volem agrair a l’IVAJ per haver triat la Nucia com a seu de l’InFòrum 2025, que ha reunit 120 tècnics de la Xarxa Jove de tota la Comunitat Valenciana. L’objectiu és formar, aprendre i compartir totes i tots junts durant dos dies en esta trobada de professionals de joventut”, ha apuntat Jumella.

Durant dos dies, professionals de joventut de la Comunitat Valenciana s’han reunit per a afrontar la construcció de l’Estratègia valenciana de la joventut 2030 amb les persones jóvens en el centre, reforçant la coordinació entre recursos municipals i autonòmics, l’intercanvi de bones pràctiques i la generació d’aliances entre equips.

La sessió de treball es va iniciar amb la intervenció d’Ada Morales, experta en lideratge d’equips, qui va presentar el pla d’acció d’estes dos jornades amb el focus en l’EVJ 2030, plantejant una visió compartida amb tres eixos: “fluir, influir i confluir”, orientats a “cocrear una estratègia que acompanye les persones jóvens amb suport, oportunitats i participació per a desenrotllar el seu projecte de vida amb seguretat”.

En la vesprada del dimecres, les persones assistents van treballar per grups en sessions temàtiques vinculades a les àrees de l’EVJ 2030, abordant els eixos d’autonomia jove: llibertat, convivència, cohesió social i valors democràtics; hàbits de vida saludables; oci i cultura; i societat digital i joventut. La programació ha combinat, a més, sessions plenàries i dinàmiques participatives amb tallers i debats.

La primera jornada ha constat d’una sessió d’intercanvi d’experiències i posada en comú de les conclusions de les dos jornades, així com dos tallers pràctics centrats en la implementació local de l’EVJ 2030: com comunicar i liderar amb eficàcia l’EVJ 2030 a escala municipal i com reflectir en el Pla jove local l’EVJ 2030.

L’inFòrum és la reunió anual de tècnics i tècniques de joventut de la Xarxa Valenciana d’Informació Juvenil que organitza l’IVAJ des de 2001, i es consolida com un punt de trobada per a compartir aprenentatges, metodologies i experiències entre municipis, sempre amb el propòsit de millorar les polítiques i servicis dirigits a les persones jóvens.

Fecha: 04/12/2025